癭木樽
作者：劉敞
朝代：宋

paragraphs: 先民任天真，吾得見其器。
其器云如何，蓋若刳木類。
不戕生以戚，不傷材以蔽。
不以遠見遺，不以枯見棄。
因其無用姿，授以有用意。
取彼自然象，廓此閎然制。
豈無彫磨工，不欲敗淳粹。
豈無青黄文，不欲增巧僞。
其高豈無蓋，不設簋簠制。
其下豈無舟，不著雞鳥麗。
任真肆穫落，肯慕金玉貴。
兒童誚敦朴，婦女驚醜異。
豈若輕薄子，形容混兹世。
矜愚以相高，飾貎以自喜。
淳風陷衰薄，古道喪簡易。
自非窊樽民，慎勿同一醉。